किस्साकोताह यह है, कि पिछले दिनों नये-नवेले लेखक ने किसी पत्रिका में एक ही समीक्षक द्वारा लिखित दो पुस्तकों की समीक्षाएँ पढ़ लीं। समीक्षक के बारे में कभी नये लेखक ने सुन रखा था कि वह 'मॉडर्न' किस्म का है। मोहल्ले के एक लेखक संघ के होनहार प्रचार सचिव ने उसे एक दिन ज्ञान भी दिया था, ''यही समीक्षक सच्चा है, नंवर वन है। शिष्टभाषा में लोग इसे आलोचक भी कहते हैं। यह शख्स जिस किसी भी पर हाथ रख देता है, वह धन्य हो जाता है। एक तरह का 'आइएसआइ मार्का' है। जिस लेखक पर इसका ठप्पा लग जाता है, वह लेखक धड़ाधड़..धडा़धड़ बिकने लगता है। प्रामाणिक माल की तरह।''